b'\n_START_ARTICLE_\nCPR-nummer\n_START_PARAGRAPH_\nEt CPR-nummer eller personnummer (eng. civil registration number) er et ticifret, personligt identifikationsnummer som gives til statsborgere og folk med opholdstilladelse i Danmark, samt folk der er bosat udenfor Danmark, men er medlem af ATP eller er skattepligtige efter skattekontrolloven. Personnummeret blev indf\xc3\xb8rt ved folkeregisterloven i 1968 og p\xc3\xa5 Gr\xc3\xb8nland i 1972. CPR er en forkortelse for Det Centrale Personregister.\n_START_SECTION_\nKontrolciffer (det gamle CPR-nummer)\n_START_PARAGRAPH_\nIndtil 1. oktober 2007 kunne man ved hj\xc3\xa6lp af det s\xc3\xa5kaldte kontrolciffer udf\xc3\xb8re en beregning og afg\xc3\xb8re om personnummeret var korrekt angivet. Dette er s\xc3\xa6rligt nyttigt i computersystemer hvor indtastede personnumre kan tjekkes for tastefejl. Foruden at det sidste ciffer afg\xc3\xb8r personens k\xc3\xb8n, v\xc3\xa6lges det s\xc3\xa5ledes at en matematisk ligning, som inddrager de foreg\xc3\xa5ende ni cifre, skal v\xc3\xa6re sand. Det g\xc3\xb8res efter den s\xc3\xa5kaldte modulus 11-metode._NEWLINE_Kontrolcifferet betyder, at der kun er cirka 540 personnumre til r\xc3\xa5dighed for hver dato. Derfor er man begyndt at erstatte kontrolcifferet med et vilk\xc3\xa5rligt ciffer p\xc3\xa5 en systematisk m\xc3\xa5de for at \xc3\xb8ge m\xc3\xa6ngden af personnumre som kan tildeles for hver dato._NEWLINE_Det f\xc3\xb8rste CPR-nummer med et "ugyldigt" kontrolciffer blev udstedt 1. oktober 2007. Alle personnumre som ikke opfylder modulus-kontrollen er udstedt til m\xc3\xa6nd som har f\xc3\xa5et en fiktiv f\xc3\xb8dselsdato den 1. januar 1965 eller den 1. januar 1966. Dette skyldes ikke at de n\xc3\xb8dvendigvis er f\xc3\xb8dt den dato, men at den pr\xc3\xa6cise f\xc3\xb8dselsdato har v\xc3\xa6ret ukendt. I stedet for at give en f\xc3\xb8dselsdato fx den 2. januar, valgte man at fjerne kontrolcifferet._NEWLINE_CPR-kontoret opfordrer derfor alle som bygger computersystemer til at kunne h\xc3\xa5ndtere personnumre uden modulus-kontrollen. En konsekvens ved ikke at h\xc3\xa5ndtere personnumre uden modulus-kontrollen er at nogle personer kan blive n\xc3\xa6gtet adgang til systemet uden at det er hensigten.\n_START_SECTION_\nAdopteret i perioden 1976 til 1984\n_START_PARAGRAPH_\nUdenlandske adopterede b\xc3\xb8rn fik i perioden 1976-1984 alle et personnummer med tallet 10 eller 11 som 7. og 8. ciffer. Indenrigsminister Britta Schall Holberg gav i 1984 tilladelse til, at folk med disse personnumre kunne f\xc3\xa5 et nyt.\n_START_SECTION_\n\xc3\x86ldste person med CPR-nummer\n_START_PARAGRAPH_\nN\xc3\xa5r bortses fra enkelte tilf\xc3\xa6lde af \xc3\xa6ldre CPR-numre, hvor man ikke har v\xc3\xa6ret helt sikker p\xc3\xa5 personens f\xc3\xb8dselsdato, s\xc3\xa5 synes den \xc3\xa6ldste person, der har f\xc3\xa5et tildelt et personnummer, at v\xc3\xa6re Andreas Matthiesen Hansen, der var f\xc3\xb8dt i M\xc3\xb8gelt\xc3\xb8nder (beliggende i en af de kongerigske enklaver), d. 1. september 1863, alts\xc3\xa5 mens Frederik VII stadig var konge af Danmark og helstaten endnu eksisterede. 106 \xc3\xa5r senere boede han p\xc3\xa5 Storegade i T\xc3\xb8nder, og d\xc3\xb8de som enkemand og som landets \xc3\xa6ldste indbygger d. 21. marts 1970.\n_START_SECTION_\nFar og s\xc3\xb8n med de samme fire sidste cifre\n_START_PARAGRAPH_\nSandsynligheden for at far og s\xc3\xb8n deler de sidste fire cifre er ret lille, nemlig cirka 0,07%. Denne sandsynlighed er beregnet og diskuteret af Thomas Bolander, lektor p\xc3\xa5 Institut for Matematisk Modellering p\xc3\xa5 DTU, i et l\xc3\xa6serbrev til Dagbladet Ingeni\xc3\xb8ren, 6. maj 2008. Foruds\xc3\xa6tningen for, at det overhovedet kan ske, er dog, at far og s\xc3\xb8n er f\xc3\xb8dt i samme \xc3\xa5rhundrede.\n_START_SECTION_\nNyt personnummer ved juridisk k\xc3\xb8nsskifte\n_START_PARAGRAPH_\nFolketinget vedtog den 25. juni 2014 lov nr. 752 om \xc3\xa6ndring af lov om Det Centrale Personregister (Tildeling af nyt personnummer til personer, der oplever sig som tilh\xc3\xb8rende det andet k\xc3\xb8n). Loven tr\xc3\xa5dte i kraft den 1. september 2014._NEWLINE_Med lov\xc3\xa6ndringen er det muligt for transk\xc3\xb8nnede at f\xc3\xa5 tildelt et nyt personnummer i overensstemmelse med det k\xc3\xb8n, som de p\xc3\xa5g\xc3\xa6ldende oplever at tilh\xc3\xb8re og identificerer sig med. Det nye personnummer giver adgang til udstedelse af nye personlige dokumenter, som f.eks. f\xc3\xb8dselsattest, pas og k\xc3\xb8rekort. Den p\xc3\xa5g\xc3\xa6ldendes fornavn vil ogs\xc3\xa5 om n\xc3\xb8dvendigt skulle \xc3\xa6ndres, s\xc3\xa5 det bliver k\xc3\xb8nskorrekt i forhold til det nye k\xc3\xb8n, jf. \xc2\xa7 13, stk. 2, i navneloven.'